ธนชาตส่ง "T-Property" ลงทุนกองอสังหาฯ
บลจ.ธนชาต ส่ง T-Property ลงทุนกองอสังหาริมทรัพย์ไทย-เทศ หวังรายได้ประจำ ต้องการผลตอบแทนดีกว่าดอกเบี้ย
5 มี.ค. 2558

บลจ.ธนชาต ส่ง T-Property ลงทุนกองอสังหาริมทรัพย์ไทย-เทศ หวังรายได้ประจำ ต้องการผลตอบแทนดีกว่าดอกเบี้ย
นายบุญชัย เกียรติธนาวิทย์ กรรมการผู้จัดการ บริษัทหลักทรัพย์จัดการกองทุน (บลจ.) ธนชาต กล่าวว่า บริษัทเปิดขายกองทุนธนชาตพร็อพเพอร์ตี้เซคเตอร์ฟันด์ (T-Property) มีนโยบายลงทุนหลักทรัพย์ในหมวดอสังหาริมทรัพย์ ทั้งในประเทศและต่างประเทศ
“กองทุนนี้เรามุ่งตอบโจทย์นักลงทุนที่ต้องการรายได้เป็นประจำ หรือ ต้องการผลตอบแทนที่สูงกว่าการลงทุนในตราสารหนี้ แต่ไม่ต้องการรับความผันผวนจากการลงทุนในหุ้น เพราะกองุทนสามารถกระจายความเสี่ยงจากการลงทุนได้หลากหลาย เช่น กองทุนอสังหาริมทรัพย์ กองทุนรวมโครงสร้างพื้นฐาน และทรัสต์เพื่อการลงทุนในอสังหาริมทรัพย์ (REITs)” นายบุญชัย กล่าว
นอกจากนี้ ผู้จัดการกองทุนจะเลือกลงทุนทั้งกองทุนที่มีกรรมสิทธิ (Freehold) และ สิทธิการเช่า (Leasehold) ซึ่งมีข้อดีและข้อด้อยแตกต่างกัน โดยกองทุนที่มีกรรมสิทธิจะมีรายได้มาจากการให้เช่าและนำมาจ่ายเป็นเงินปันผล และสินทรัพย์จะมีมูลค่าสูงขึ้นขณะที่กองทุนที่มีสิทธิการเช่าจะแม้จะได้ผลตอบแทนเฉพาะช่วงเวลาสัญญาเช่า แต่จะให้ผลตอบแทนที่ดีกว่า
ทั้งนี้ กองทุน T-Property มีนโยบายจ่ายเงินปันผลไม่เกินปีละ 4 ครั้ง ลงทุนขั้นต่ำ 1,000 บาท โดยเปิดขายครั้งแรกระหว่างวันที่ 5-13 มี.ค. และหลังจากนั้นจะสามารถซื้อขายได้ทุกวัน
"ปกติกองทุนอสังหาริมทรัพย์จะจ่ายเงินปันผลสูงที่สุดเมื่อเปรียบเทียบกับกองทุนประเภทอื่นๆ นอกจากนั้นหากดูผลตอบแทนโดยรวมแล้ว กองทุนรวมโครงสร้างพื้นฐาน ทำผลงานได้ดีที่สุดเช่นกัน ทำให้ T-Property น่าสนใจ ทั้งจากระดับของผลตอบแทน และความสม่ำเสมอ” นายบุญชัย กล่าว